“กสิกรไทย” ชี้กรอบเงินบาทสัปดาห์หน้า 33-33.50 บ. จับตาโควิด-GDP ไทยไตรมาส 2
“กสิกรไทย” ชี้กรอบเงินบาทสัปดาห์หน้า 33-33.50 บ. แนะจับตาสถานการณ์โควิด-19 ในประเทศ ตัวเลข GDP ไทยไตรมาส 2/64 ตัวเลขเศรษฐกิจสหรัฐฯ โดยวานนี้ (13 ส.ค.) เงินบาทอยู่ที่ระดับ 33.35 บาทต่อดอลลาร์ฯ
“กสิกรไทย” ชี้กรอบเงินบาทสัปดาห์หน้า 33-33.50 บ. แนะจับตาสถานการณ์โควิด-19 ในประเทศ-ตัวเลข GDP ไทยไตรมาส 2/64-ตัวเลขเศรษฐกิจสหรัฐฯ
14 ส.ค. 2564

ธนาคารกสิกรไทย จำกัด (มหาชน) หรือ KBANK มองกรอบการเคลื่อนไหวของเงินบาทที่ 33.00-33.50 บาทต่อดอลลาร์ฯ สำหรับสัปดาห์ถัดไป (16-20 ส.ค.) ขณะที่ศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ ตัวเลขจีดีพีไตรมาส 2/64 ของไทย สถานการณ์โควิดในประเทศและรายงานการประชุมกนง. (BOT MPC Minutes) เมื่อ 4 ส.ค.
ขณะที่ตัวเลขเศรษฐกิจสหรัฐฯ ที่สำคัญ ประกอบด้วย ยอดค้าปลีก การผลิตภาคอุตสาหกรรม การเริ่มสร้างบ้านเดือนก.ค. ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟีย และดัชนีตลาดที่อยู่อาศัยเดือนส.ค. และบันทึกการประชุมเฟด (FOMC minutes) เมื่อวันที่ 27-28 ก.ค.
นอกจากนี้ตลาดยังรอติดตามจีดีพีไตรมาส 2/64 ของญี่ปุ่นและยูโรโซน รวมถึงข้อมูลอัตราดอกเบี้ย LPR และตัวเลขเศรษฐกิจเดือนก.ค. ของจีน อาทิ ยอดค้าปลีกและการผลิตภาคอุตสาหกรรมด้วยเช่นกัน
ในวันศุกร์ (13 ส.ค.) เงินบาทอยู่ที่ระดับ 33.35 บาทต่อดอลลาร์ฯ เทียบกับระดับ 33.36 บาทต่อดอลลาร์ฯ ในวันศุกร์ก่อนหน้า (6 ส.ค.)